CELEX: 32022R0200
Language: hr
Date: 2021-12-02 00:00:00
Title: Delegirana uredba Komisije (EU) 2022/200 оd 2. prosinca 2021. o izmjeni Uredbe (EU) 2019/1241 Europskog parlamenta i Vijeća u pogledu određenih tehničkih mjera koje se odnose na veličinu oka mrežnog tega i ukupnu maksimalnu duljinu određenih pridnenih povlačnih mreža (koća) s gredom u Sjevernom moru

15.2.2022   
               
               
                  HR
               
               
                  Službeni list Europske unije
               
               
                  L 33/4
               
            
         DELEGIRANA UREDBA KOMISIJE (EU) 2022/200
         оd 2. prosinca 2021.
         o izmjeni Uredbe (EU) 2019/1241 Europskog parlamenta i Vijeća u pogledu određenih tehničkih mjera koje se odnose na veličinu oka mrežnog tega i ukupnu maksimalnu duljinu određenih pridnenih povlačnih mreža (koća) s gredom u Sjevernom moru
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2019/1241 Europskog parlamenta i Vijeća od 20. lipnja 2019. o očuvanju ribolovnih resursa i zaštiti morskih ekosustava putem tehničkih mjera, o izmjeni uredbi Vijeća (EZ) br. 1967/2006, (EZ) br. 1224/2009 i uredbi (EU) br. 1380/2013, (EU) 2016/1139, (EU) 2018/973, (EU) 2019/472 i (EU) 2019/1022 Europskog parlamenta i Vijeća te o stavljanju izvan snage uredbi Vijeća (EZ) br. 894/97, (EZ) br. 850/98, (EZ) br. 2549/2000, (EZ) br. 254/2002, (EZ) br. 812/2004 i (EZ) br. 2187/2005 (1), a posebno njezin članak 15. stavak 2.,
         budući da:
         
                     (1)
                  
                  
                     U Prilogu V. Uredbi (EU) 2019/1241 navedene su tehničke mjere utvrđene na regionalnoj razini za Sjeverno more.
                  
               
                     (2)
                  
                  
                     Belgija, Danska, Njemačka, Francuska, Nizozemska i Švedska („Skupina Scheveningen”) imaju izravan upravljački interes u ribarstvu u Sjevernome moru. Skupina Scheveningen je 7. svibnja i 21. lipnja 2021. dostavila Komisiji zajedničke preporuke u skladu s člankom 18. stavkom 1. Uredbe (EU) br. 1380/2013 Europskog parlamenta i Vijeća (2) i člankom 15. stavkom 3. Uredbe (EU) 2019/1241, u kojima je predložila donošenje delegiranog akta o određenim izmjenama važećih odredbi utvrđenih u Prilogu V. Uredbi (EU) 2019/1241. Skupina Scheveningen je obje zajedničke preporuke dostavila i Savjetodavnom vijeću za ribolov pelagijskih vrsta (PELAC) te Savjetodavnom vijeću za Sjeverno more (NSAC) radi savjetovanja.
                  
               
                     (3)
                  
                  
                     U zajedničkoj preporuci dostavljenoj 7. svibnja 2021. predlaže se izmjena dijela B Priloga V. Uredbi (EU) 2019/1241 kako bi se primjena odstupanja u pogledu upotrebe oka mrežnog tega veličine 90 mm u Skagerraku ograničila samo na povlačne mreže (koće) sa širilicama, dok se trenutačno ta veličina oka mrežnog tega primjenjuje na sve povlačne ribolovne alate, uključujući pridnene povlačne mreže (koće) s gredom i potegače. U preporuci se predlaže i da se odstupanje u pogledu upotrebe oka mrežnog tega veličine 90 mm u Kattegatu ograniči na ribolov pridnenim povlačnim mrežama (koćama) sa širilicama ili potegačama.
                  
               
                     (4)
                  
                  
                     STECF je analizirao dokaze koje su dostavile države članice i zaključio (3) da se predloženom izmjenom postiže njezin glavni cilj, a to je uklanjanje bilo kakve nejasnoće u važećim propisima, i potvrđuje da plovila koja upotrebljavaju mreže potegače ili pridnene povlačne mreže (koće) s gredom ne smiju upotrebljavati mreže s okom mrežnog tega veličine 90 mm u Skagerraku. Predloženom izmjenom postići će se veća zaštita nedoraslih jedinki, zahvaljujući činjenici da odstupanje u pogledu upotrebe oka mrežnog tega veličine 90 mm više nije dostupno za pridnene povlačne mreže (koće) s gredom i potegače u Skagerraku ni za pridnene povlačne mreže (koće) s gredom u Kategattu. Stoga je zajednička preporuka u skladu s ciljevima Uredbe (EU) 2019/1241 prema kojima treba osigurati da se ulov morskih vrsta koje su manje od minimalne referentne veličine za očuvanje smanji što je više moguće. Stoga bi predloženu mjeru trebalo uvrstiti u Uredbu (EU) 2019/1241.
                  
               
                     (5)
                  
                  
                     U zajedničkoj preporuci dostavljenoj 21. lipnja 2021. predlaže se uvođenje maksimalne duljine preko svega od 24 m za pridnene povlačne mreže (koće) s gredom, uz zadržavanje strožih ograničenja za takve mreže na određenim zemljopisnim područjima koja su već utvrđena Uredbom (EU) 2019/1241.
                  
               
                     (6)
                  
                  
                     STECF je analizirao dokaze koje su dostavile države članice i zaključio (4) da bi bez predloženog ograničenja na 24 m bilo moguće da ribari povećaju duljinu grede čime bi se potencijalno povećao učinak na morsko dno i uznemiravanje bentonskih staništa. STECF stoga podržava izmjenu odredbi iz Uredbe (EU) 2019/1241 tako da maksimalna duljina grede ili agregirana duljina grede mjerena kao zbroj duljina svake grede ne smije biti veća od 24 m. Po mišljenju STECF-a tom će se izmjenom, u skladu s ciljevima iz Uredbe (EU) 2019/1241, spriječiti povećanje negativnog učinka na morska staništa i na okoliš. Njome će se dakle osigurati razine zaštite koje su barem ekvivalentne onima koje su trenutačno na snazi. Stoga bi predloženu mjeru trebalo uvrstiti u Uredbu (EU) 2019/1241.
                  
               
                     (7)
                  
                  
                     S obzirom na to da se u objema zajedničkim preporukama predlažu izmjene Priloga V. Uredbi (EU) 2019/1241, ovom delegiranom Uredbom uvode se sve mjere koje je predložila Skupina Scheveningen.
                  
               
                     (8)
                  
                  
                     Mjerama iz ove Uredbe koje se primjenjuju na vode Unije ostvaruju se ciljevi iz članka 494. stavaka 1. i 2. Sporazuma o trgovini i suradnji između Europske unije i Europske zajednice za atomsku energiju, s jedne strane, i Ujedinjene Kraljevine Velike Britanije i Sjeverne Irske, s druge strane te se uzimaju u obzir načela iz članka 494. stavka 3. tog Sporazuma. Njima se ne dovode u pitanje mjere koje se primjenjuju u vodama Ujedinjene Kraljevine Velike Britanije i Sjeverne Irske.
                  
               
                     (9)
                  
                  
                     Budući da mjere predviđene ovom Uredbom izravno utječu na planiranje ribolovne sezone plovila Unije i na s tim povezane gospodarske aktivnosti, ova bi Uredba trebala stupiti na snagu neposredno nakon objave,
                  
               DONIJELA JE OVU UREDBU:
         
            Članak 1.
            Uredba (EU) 2019/1241 mijenja se u skladu s Prilogom ovoj Uredbi.
         
         
            Članak 2.
            Ova Uredba stupa na snagu sljedećeg dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 2. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 198, 25.7.2019., str. 105.
         
         
            (2)  Uredba (EU) br. 1380/2013 Europskog parlamenta i Vijeća od 11. prosinca 2013. o zajedničkoj ribarstvenoj politici, izmjeni uredaba Vijeća (EZ) br. 1954/2003 i (EZ) br. 1224/2009 i stavljanju izvan snage uredaba (EZ) br. 2371/2002 i (EZ) br. 639/2004 i Odluke Vijeća 2004/585/EZ (SL L 354, 28.12.2013., str. 22.).
         
            (3)  STECF-21-05, str. 25.
         
            (4)  STECF PLEN-21-02, str. 59.–62.
      
      
         
            PRILOG
            Dio B. Priloga V. Uredbi (EU) 2019/1241 mijenja se kako slijedi:
            
                        1.
                     
                     
                        Naslov točke 1. zamjenjuje se sljedećim:
                        
                                    „1.
                                 
                                 
                                    Osnovne veličine oka mrežnog tega povlačnih ribolovnih alata (*1)
                                    
                                 
                              
                           (*1)  Pri ribolovu povlačnim mrežama (koćama) s gredom, maksimalna duljina grede ili agregirana duljina grede mjerena kao zbroj duljina svake grede ne smije biti veća od 24 metra ili se one ne smiju moći izvući do duljine veće od 24 metra. Duljina grede mjeri se između njezinih krajnjih točaka, uključujući i sve njezine dodatke. Time se ne dovode u pitanje konkretnije mjere uspostavljene za određena područja Sjevernog mora.”"
                        
                     
                  
                        2.
                     
                     
                        Točka 1.1. zamjenjuje se sljedećim:
                        
                                    „1.1.
                                 
                                 
                                    Ne dovodeći u pitanje obvezu iskrcavanja, plovila upotrebljavaju veličinu oka mrežnog tega od najmanje 120 mm ili od najmanje 90 mm pri ribolovu pridnenim povlačnim mrežama (koćama) sa širilicama u Skagerraku, ili od najmanje 90 mm pri ribolovu pridnenim povlačnim mrežama (koćama) sa širilicama ili potegačama u Kattegatu (*2)
                                        (*3).
                                 
                              
                           (*2)  Pri ribolovu u podzonama Skagerrak i Kattegat povlačnim mrežama (koćama) sa širilicama s veličinom oka mrežnog tega manjom od 120 mm, ugrađuje se gornja ploha romboidnog mrežnog oka s veličinom oka mrežnog tega od najmanje 270 mm ili gornja ploha kvadratnog mrežnog tega s veličinom oka mrežnog tega od najmanje 140 mm. Kao druga mogućnost, u podzoni Kattegat, u razdoblju od 1. listopada do 31. prosinca može se ugraditi gornja ploha kvadratnog mrežnog oka veličine oka mrežnog tega od najmanje 120 mm."
                        
                        
                           (*3)  Pri ribolovu u podzoni Kattegat potegačama s veličinom oka mrežnog tega manjom od 120 mm može se ugraditi gornja ploha romboidnog mrežnog oka s veličinom oka mrežnog tega od najmanje 270 mm ili gornja ploha kvadratnog mrežnog oka s veličinom oka mrežnog tega od najmanje 140 mm. Kao druga mogućnost, u razdoblju od 1. kolovoza do 31. listopada može se ugraditi gornja ploha kvadratnog mrežnog oka s veličinom oka mrežnog tega od najmanje 120 mm.”"
                        
                     
                  
               (*1)  Pri ribolovu povlačnim mrežama (koćama) s gredom, maksimalna duljina grede ili agregirana duljina grede mjerena kao zbroj duljina svake grede ne smije biti veća od 24 metra ili se one ne smiju moći izvući do duljine veće od 24 metra. Duljina grede mjeri se između njezinih krajnjih točaka, uključujući i sve njezine dodatke. Time se ne dovode u pitanje konkretnije mjere uspostavljene za određena područja Sjevernog mora.”
            
               (*2)  Pri ribolovu u podzonama Skagerrak i Kattegat povlačnim mrežama (koćama) sa širilicama s veličinom oka mrežnog tega manjom od 120 mm, ugrađuje se gornja ploha romboidnog mrežnog oka s veličinom oka mrežnog tega od najmanje 270 mm ili gornja ploha kvadratnog mrežnog tega s veličinom oka mrežnog tega od najmanje 140 mm. Kao druga mogućnost, u podzoni Kattegat, u razdoblju od 1. listopada do 31. prosinca može se ugraditi gornja ploha kvadratnog mrežnog oka veličine oka mrežnog tega od najmanje 120 mm.
            
               (*3)  Pri ribolovu u podzoni Kattegat potegačama s veličinom oka mrežnog tega manjom od 120 mm može se ugraditi gornja ploha romboidnog mrežnog oka s veličinom oka mrežnog tega od najmanje 270 mm ili gornja ploha kvadratnog mrežnog oka s veličinom oka mrežnog tega od najmanje 140 mm. Kao druga mogućnost, u razdoblju od 1. kolovoza do 31. listopada može se ugraditi gornja ploha kvadratnog mrežnog oka s veličinom oka mrežnog tega od najmanje 120 mm.””